ปลัด สธ. เผยข้อมูลโอมิครอนรุนแรงน้อยกว่าเดลต้าครึ่งหนึ่ง แพร่ไม่เร็วมากกว่าในคนที่ฉีดวัคซีน อย่างไรก็ตามขอให้ปฏิบัติตัวป้องกันตัวขั้นสูงสุดตลอดเวลา
นพ.เกียรติภูมิ วงศ์รจิต ปลัดกระทรวงสาธารณสุข กล่าวว่า ข้อมูลที่มีขณะนี้ค่อนข้างชัดเจนว่าเชื้อโควิด สายพันธุ์โอมิครอน ในแง่ความรุนแรงที่ทำให้นอน รพ. และเสียชีวิต น้อยกว่าเดลต้าครึ่งหนึ่ง ส่วนอัตราการติดเร็วกว่าเดลต้าในกรณีคนที่ไม่มีวัคซีน แต่หากเป็นคนที่ฉีดวัคซีนแล้วไม่ได้เร็ว จึงให้ทุกพื้นที่เร่งเรื่องการฉีดวัคซีนตามสูตร ส่วนกรณีผู้ติดเชื้อโอมิครอนที่ไทยพบ 205 ราย กรมการแพทย์ได้ติดตามและศึกษาละเอียดพร้อมจะนำข้อมูลมาเปิดเผยในวันจันทร์หน้า ส่วนกรณีคลัสเตอร์โอมิครอนที่ จ.กาฬสินธุ์ เป็นตัวอย่างว่าการเข้ามาถึงไทยตรวจเชื้อแล้วผลไม่พบใช่ว่าจะไม่ติด เพียงแต่อาจตรวจในช่วงเวลาที่เชื้อยังน้อย ดังนั้นคนที่มาจากต่างประเทศอาจติดเชื้อได้ ได้สั่งการให้เร่งประชาสัมพันธ์ให้ประชาชนระมัดระวังขอให้ปฏิบัติตัวป้องกันตัวขั้นสูงสุดตลอดเวลา ยกการ์ดป้องกันเหมือนที่เคยทำกันมา คนที่เพิ่งมาจากต่างประเทศมาถึงอย่างเพิ่งรีบอย่าเพิ่งรีบไปพบญาติ โดยเฉพาะผู้สูงอายุ ก็จะเกิดเสียหายได้ด้าน นพ.โอภาส การ์ยกวินพงศ์ อธิบดีกรมควบคุมโรค กล่าวว่า ได้รับข้อสั่งการมาจากปลัดกระทรวงสาธารณสุข ให้เตรียมทบทวนการดูแลรักษาผู้ป่วยโควิด เตรียมระบบรักษาที่บ้าน Home Isolation : HI การรักษาในชุมชน Community Isolation : CI เตียงต่าง ๆ ที่เคยมีเตียงกว่า 200,000 เตียง ตอนนี้ใช้ไปเพียง 30,000 เตียง อย่างไรก็ตามให้เตรียมพร้อมไว้ กรณีพบผู้ป่วยเพิ่มก็ให้ปรับมาตรการให้เหมาะสมกับสถานการณ์